RESOLUCIÓN do 27 de xullo de 2010 pola que se dá publicidade ao acordo do Consello de Dirección do Instituto Galego de Promoción Económica, que aproba as bases reguladoras das axudas do IGAPE a pemes, autónomos e particulares para a renovación de automóbiles con desmantelamento de automóbiles antigos para o ano 2010 (Plan Remóvete Galicia), e se procede á súa convocatoria en réxime de concorrencia non competitiva.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 03/08/2010

O Consello de Dirección do Igape, na súa xuntanza do 1 de xuño de 2010, acordou por unanimidade dos seus membros asistentes, a aprobación das novas bases reguladoras das axudas do Igape a pemes, autónomos e particulares para a renovación de automóbiles con desmantelamento de automóbiles antigos (Plan Remóvete Galicia).
Na súa virtude e de conformidade coas facultades que teño conferidas,
RESOLVO:
Primeiro.-Publicar no Diario Oficial de Galicia as bases reguladoras das axudas do Igape a pemes, autónomos e particulares para a renovación de automóbiles con desmantelamento de automóbiles antigos (Plan Remóvete Galicia); e convocar para 2010 o dito réxime de axudas en concorrencia non competitiva.
Segundo.-O prazo para a presentación de solicitudes comezará aos sete días naturais desde a publicación desta resolución no Diario Oficial de Galicia (no caso de coincidir en sábado ou día inhábil en Santiago de Compostela, o prazo comezará o día hábil seguinte) e rematará o 15 de decembro de 2010.
No caso de esgotamento do crédito o Igape publicará a dita circunstancia no Diario Oficial de Galicia e na páxina web do Igape www.igape.es co fin de pechar anticipadamente o prazo de presentación de solicitudes.
Terceiro.-Os créditos dispoñibles para concesións nesta convocatoria aboaranse con cargo á seguinte aplicación orzamentaria e polo seguinte importe:
Partida orzamentaria	2010
02.02-E4/10/04-656	6.000.000 
O director xeral do Igape poderá ampliar o crédito e modificar a partida orzamentaria, precedendo declaración de dispoñibilidade dos créditos nos termos referidos no artigo 30.2º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, mediante resolución publicada para o efecto.
Así mesmo, non se poderán outorgar axudas por contía superior á que se determine nesta convocatoria, salvo que se realice unha nova convocatoria, ou se produza un incremento de créditos derivados dunha xeración, ampliación ou incorporación de crédito; ou da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo, ao abeiro do disposto no artigo 31.2º da Lei 9/2007, de subvencións de Galicia, do cal se dará a correspondente publicidade no Diario Oficial de Galicia.
Cuarto.-Os requisitos das letras c), e), f), h), i), j), k), l), m) e n) do artigo 20.2º da Lei 9/2007, do 13 de xuño, de subvencións de Galicia, indícanse nas bases anexas a esta resolución.
Quinto.-Publicar o convenio de colaboración para as axudas a pemes, autónomos e particulares para a renovación de automóbiles con desmantelamento de automóbiles antigos para o ano 2010 (Plan Remóvete Galicia), ao cal se deben adherir as entidades colaboradoras.
Santiago de Compostela, 27 de xullo de 2010.
Joaquín Varela de Limia de Cominges
Director xeral do Instituto Galego de Promoción
Económica
Bases reguladoras das axudas do Igape a pemes, autónomos
e particulares para a renovación de automóbiles con
desmantelamento de automóbiles antigos para o ano 2010
(Plan Remóvete Galicia)
A venda de vehículos en España no acumulado dos catro primeiros meses de 2009 representou unha histórica baixada dun 43,7% respecto ao primeiro cuadrimestre de 2008. En Galicia, o descenso de vendas entre xaneiro e maio de 2009 foi dun 27% respecto ao mesmo período de 2008.
No mes de maio de 2009 a Consellería de Economía e Industria anunciou a posta en marcha dun plan de incentivos autonómicos á adquisición de vehículos con desmantelamento de vehículos antigos, que finalmente entrou en vigor, mediante publicación no Diario Oficial de Galicia das bases reguladoras dos incentivos, a primeiros do mes de xullo de 2009.
A partir do anuncio da posta en marcha do plan, e a recollida de todas as operacións de compra-venda que, cumprindo as exixencias normativas, se realizasen a partir do 20 de maio, o cambio de tendencia no mercado de automoción en Galicia foi moi visible de xeito que entre os meses de xuño e decembro de 2009 as vendas de vehículos en Galicia superaron nun 26% ás realizadas no mesmo período do ano anterior, resultando no cómputo anual un incremento de vendas do 4,4% máis no exercicio completo 2009 respecto ao 2008.
Esta inversión da tendencia ata recuperar todas as perdas de venda e acabar o ano 2009 con incremento de vendas totais, explica que o Plan Remóvete fose un éxito como incentivo á demanda para adquisición de vehículos.
Como queira que a Consellería de Economía e Industria supeditou a posibilidade de renovar estes estímulos á demanda en función do comportamento do mercado no exercicio 2010, sendo os valores do primeiro trimestre moi positivos respecto ás vendas do mesmo período do 2009, o que pode ser debido fundamentalmente á expectativa negativa dos consumidores respecto ao incremento do IVE efectivo desde o 1 de xullo do presente ano, en previsión de paliar parcialmente a previsible caída do mercado en Galicia que implicará a suba impositiva, o Instituto Galego de Promoción Económica (Igape), no cumprimento das súas funcións no desenvolvemento de programas e iniciativas que contribúan de xeito salientable a acadar os obxectivos económicos estratéxicos da comunidade galega, no contexto especificado propón a renovación durante o exercicio 2010 dos incentivos a pemes, autónomos e particulares para facilitarlles a modernización dos seus parques particulares de vehículos comerciais e, desde o punto de
vista social, ampliar o sistema de xestión e os incentivos aos particulares, co obxecto de contribuír á modernización do parque móbil da comunidade autónoma e así mellorar a seguranza viaria; renovando o programa de axudas e incentivos Plan Remóvete para o ano 2010.
As convocatorias desta liña de axudas serán obxecto de publicación no Diario Oficial de Galicia mediante resolución do director xeral do Igape. As ditas convocatorias incluirán o procedemento de tramitación, o prazo de presentación de solicitudes e os créditos asignados.
Polo seu obxecto e finalidade e por non corresponder avaliación ningunha das solicitudes, senón a mera comprobación dos requisitos dos beneficiarios, as axudas reguladas nestas bases outorgaranse en réxime de concorrencia non competitiva ao abeiro do disposto no artigo 19.2º da Lei 9/2007, do 13 de xuño, de subvencións de Galicia.
Artigo 1º.-Obxecto.
Estas bases regulan o contido e procedemento de tramitación dunha liña de axudas a fondo perdido para incentivar a modernización de vehículos nas pemes e autónomos e aos particulares.
Artigo 2º.-Beneficiarios.
2.1. O Igape poderá conceder axudas a fondo perdido para a modernización de vehículos aos seguintes tipos de beneficiarios:
2.1.1. Pemes e autónomos que cumpran os requisitos da definición de pequena e mediana empresa aprobada no Regulamento 800/2008 da Comisión da UE, do 6 de agosto, polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías, publicado no DOUE L 214/3, do 9 de agosto), domiciliadas ou con algún centro de actividade na Comunidade Autónoma de Galicia na data de adquisición do vehículo obxecto das axudas.
Para aquelas actividades que se achen comprendidas dentro dos sectores regulados por normas específicas da Unión Europea sobre axudas estatais, as axudas previstas nestas bases axustaranse en cada caso ás ditas normas específicas, especialmente ás exclusións por sector de actividade das pemes contidas no artigo 1.3º do Regulamento (CE) 800/2008 da Comisión, do 6 de agosto. Nas empresas do sector do transporte non serán subvencionables os vehículos de transporte de mercadorías por estrada.
2.1.2. Persoas físicas con residencia na Comunidade Autónoma de Galicia á data de adquisición do vehículo obxecto das axudas.
2.2. Os beneficiarios terán que estar ao día das súas obrigas coa Facenda pública, coa Comunidade Autónoma de Galicia e coa Seguridade Social e, en xeral, cumprir os requisitos establecidos no artigo 10 da Lei 9/2007, do 13 de xuño, de subvencións de Galicia para obter a condición de beneficiario, e cumprir as obrigas do artigo 11 da citada lei de subvencións. Os beneficiarios destas axudas están exentos de achegar os xustificantes de cumprimento das obrigas tributarias e coa seguranza social en virtude do establecido no artigo 48 letras i) e l) da Lei 9/2009, do 23 de decembro, de orzamentos xerais da Comunidade Autónoma de Galicia para 2010.
2.3. Será causa de automática denegación da axuda que o solicitante teña pendente de reintegro calquera axuda previa declarada ilegal e incompatible co mercado común pola Comisión Europea e suxeita a unha orde de recuperación.
Artigo 3º.-Condicións das axudas.
3.1. Serán subvencionables as operacións de compravenda de vehículos nunha entidade colaboradora formalizadas desde o día 1 de agosto ata o 15 de decembro de 2010 ou, en todo caso, ata o esgotamento do orzamento asignado, nas cales os compradores cumpran as seguintes condicións:
3.1.1. Para pemes e autónomos:
a) Adquirir un turismo novo ou matriculado orixinalmente en Galicia con menos de dous anos de antigüidade, categoría M1 pouco contaminante (emisión non superior a 149 g/km de CO2) e cun custo non superior a 30.000 ; ou ben un vehículo comercial lixeiro novo ou matriculado en Galicia con menos de dous anos de antigüidade, categoría N1, con masa máxima autorizada non superior a 3.5 tm e pouco contaminante (emisión non superior a 160 g/km de CO2) e cun custo non superior a 30.000 , nalgunha das entidades colaboradoras adheridas á presente iniciativa. O vehículo adquirido deberá matricularse en Galicia.
b) Entregar para desmantelamento un vehículo antigo, con antigüidade superior a 10 anos ou máis de 250.000 km, propiedade da empresa ou autónomo.
c) Achegar para a adquisición do vehículo unha contribución financeira exenta de calquera tipo de apoio público de polo menos un 25% do seu importe, sexa mediante recursos propios ou mediante financiamento externo.
3.1.2. Para persoas físicas:
a) Adquirir un turismo novo ou matriculado orixinalmente en Galicia con menos de dous anos de antigüidade, categoría M1 pouco contaminante (emisión non superior a 149 g/km de CO2) e cun custo non superior a 30.000 ; ou ben un vehículo comercial lixeiro novo ou matriculado en Galicia con menos de dous anos de antigüidade, categoría N1, con masa máxima autorizada non superior a 3.5 tm e pouco contaminante (emisión non superior a 160 g/km de CO2) e cun custo non superior a 30.000 , nalgunha das entidades colaboradoras adheridas a esta iniciativa. O vehículo adquirido deberá matricularse en Galicia.
b) Entregar para desmantelamento un vehículo antigo, con antigüidade superior a 10 anos ou máis de 250.000 km, propiedade da persoa que realiza a compravenda.
3.2. Salvo nos casos de adquisicións e desmantelamento de vehículos comprendidas entre o 1 de agosto de 2010 e a entrada en vigor destas bases, os beneficiarios non poderán desmantelar o vehículo antigo nin adquirir o vehículo obxecto da axuda previamente á presentación da solicitude de axuda pola entidade colaboradora no Igape.
3.3. Non serán subvencionables as operacións de substitución de vehículos que puideren levar a cabo os propios establecementos de venda de vehículos, para automatriculación ou con calquera outro fin.
3.4. Cando o Igape detecte que dos créditos dispoñibles para o financiamento deste programa de axudas, iniciais ou ampliados, resten unicamente 800.000 , rateará entre cada entidade colaboradora unha porcentaxe equivalente ao crédito que cada unha delas tiver recibido en concepto de subvención ata a data, e comunicará este límite ás entidades colaboradoras. Calquera solicitude posterior que exceda este límite comunicado non poderá ser introducida no sistema de solicitudes e, no caso de que por erro se produza algunha introdución non debida, será denegada por falta de crédito.
Artigo 4º.-Contía das axudas.
4.1. A contía das axudas non excederá o 20% dos custos subvencionables para o caso de pequenas empresas e particulares e o 10% para o caso de medianas empresas, sen que en ningún caso se superen:
a) 500  cando se produza a adquisición dun turismo M1 cuxo custo non alcance os 10.000 , IVE engadido.
b) 700  cando o turismo M1 a adquirir teña un custo entre 10.000 e 30.000 , IVE engadido.
c) 1.000  cando o vehículo a adquirir sexa un vehículo categoría N1, salvo no caso indicado na epígrafe seguinte.
d) 1.500  cando o vehículo a adquirir sexa un vehículo categoría N1, e sexa adquirido por unha peme ou autónomo cuxa actividade principal se desenvolva nos sectores da pesca, agroindustrial, téxtil-confección, naval e industria auxiliar, transformación da madeira, rochas ornamentais, audiovisual ou turismo (as epígrafes correspondentes son as enumeradas no anexo IV, as empresas que acrediten mediante alta no IAE algunha destas actividades, deberán ter sido dadas de alta na mesma con anterioridade ao 1 de agosto de 2010).
4.2. Para o cómputo do custo do automóbil incluirase a base impoñible e o IVE, pero non a axuda do Igape nin outras axudas de organismos ou institucións públicas ou privadas establecidas no Real decreto 898/2009, do 22 de maio.
4.3. No caso de que algún organismo ou institución estatal aportase unha cantidade adicional para o mesmo plan, esta sería compatible coas axudas aquí establecidas coa condición, no caso de pemes e autónomos, que a axuda acumulada non supere o 50% do custo total do vehículo que se vai adquirir.
Artigo 5º.-Compatibilidade coa normativa europea.
5.1. A liña de axudas recollida no artigo 3º, punto 1.1. destas bases, dirixidas a pemes e autónomos, outórganse en xeral, ao abeiro do artigo 15 do Regulamento (CE) 800/2008, da Comisión do 6 de agosto (Regulamento xeral de exención por categorías) (DOUE L 214, do 9 de agosto). As axudas concedidas para adquisicións de vehículos desde o 1 de agosto de 2010 ata a entrada en vigor destas bases, outorgaranse conforme ao Regulamento 1998/2006 (DOUE L 379, do 28 de decembro) relativo á aplicación dos artigos 87 e 88 do Tratado ás axudas de minimis; no sector agrario aplicarase o Regulamento 1535/2007 (DOUE L 337, do 21 de decembro) e no sector pesqueiro o Regulamento 875/2007 (DOUE L 193, do 25 de xullo).
5.2. As liña de axudas recollidas no artigo 3º, punto 1.2., dirixidas a persoas físicas, outorgaranse como axudas de carácter social concedidas a consumidores individuais, e son compatibles co mercado común segundo o artigo 87 do Tratado constitutivo da UE.
Artigo 6º.-Entidades colaboradoras.
6.1. Poderán ser entidades colaboradoras do Igape nestas axudas os establecementos de venda de automóbiles, con personalidade xurídica propia, con domicilio social ou algún centro de actividade en Galicia.
6.2. De acordo coas condicións establecidas no artigo 10 da Lei 9/2007, de subvencións de Galicia, non poderán obter a condición de entidade colaboradora aquelas entidades en que concorra algunha das seguintes circunstancias:
a) Ter sido condenadas mediante sentenza firme á pena de perda da posibilidade de obter subvencións ou axudas públicas.
b) Ter solicitado a declaración de concurso, ser declarados insolventes en calquera procedemento, acharse declarados en concurso, estar suxeitos a intervención xudicial ou ser inhabilitados conforme a Lei concursal sen que conclúa o período de inhabilitación fixado na sentenza de cualificación do concurso.
c) Dar lugar, por causa da cal fosen declarados culpables, á resolución firme de calquera contrato subscrito coa administración.
d) Estar incursa a persoa física, os administradores das sociedades mercantís ou aqueles que exerzan a representación legal doutras persoas xurídicas nalgún dos supostos de incompatibilidades que estableza a normativa vixente.
e) Non acharse ao día no cumprimento das obrigas tributarias ou fronte á Seguridade Social ou ter pendente de pagamento algunha outra débeda coa Administración pública da comunidade autónoma nos termos establecidos regulamentariamente.
f) Ter a residencia fiscal nun país ou territorio cualificado regulamentariamente como paraíso fiscal.
g) Non acharse ao día do pagamento de obrigas por reintegro de subvencións nos termos establecidos regulamentariamente.
h) Ter sido sancionado mediante resolución firme coa perda da posibilidade de obter subvencións segundo esta lei ou a Lei xeral tributaria.
6.3. Procedemento de adhesión das entidades colaboradoras:
As entidades de venda de vehículos con domicilio social ou algún centro de actividade en Galicia, que non incumpran ningún dos supostos previstos no apartado anterior, poderán converterse en entidades colaboradoras do Igape polo seguinte procedemento:
a) O representante legal da entidade deberá cubrir o formulario destinado a tal fin (procedemento IG167) no enderezo www.tramita.igape.es no espazo denominado Cumprimentación de cuestionarios. Nesta aplicación deberá enumerar un conxunto de persoas da súa organización que serán as autorizadas por parte da entidade colaboradora para tramitar telematicamente e asinar electronicamente as solicitudes de axuda. Para poderen realizar estas tarefas, as persoas citadas deberán estar provistas de certificado X509v3 dunha das entidades certificadoras dos admitidas pola Consellería de Facenda (consultar en www.tramita.igape.es).
b) Deberá presentar nalgunha oficina de rexistro do Igape a solicitude xerada pola aplicación antedita incluíndo un código IDE de 40 díxitos que a identificará. Neste caso non estará habilitado o Rexistro Telemático da Xunta.
c) A solicitude deberá acompañarse da seguinte documentación:
a. Copia da escritura de constitución e estatutos e, se é o caso, das posteriores modificacións.
b. Copia do poder de representación do asinante. Copia da licenza de actividade.
c. Copia da alta censual.
d. Orixinal do certificado de conta bancaria en que se realizarán os ingresos do Igape para a entidade.
Todas as copias dos documentos referidos nos parágrafos precedentes achegaranse debidamente cotexadas.
d) A remisión da solicitude comportará a autorización ao Igape para solicitar as certificacións que deban emitir a Axencia Estatal da Administración Tributaria, a Tesourería Xeral da Seguridade Social e a Consellería de Facenda da Xunta de Galicia, segundo o disposto no artigo 20.3º da Lei 9/2007, do 13 de xuño, de subvencións de Galicia. Non obstante, se por razóns técnicas ou doutra índole estes certificados non puideren ser obtidos polo órgano xestor, poderán ser requiridos ao interesado. A remisión da solicitude tamén autoriza o órgano xestor para acceder ao sistema de verificación de datos de identidade e residencia, co fin de evitar a achega do DNI do solicitante ou do seu representante legal. No caso de que o solicitante denegue expresamente esta autorización, deberá, obrigatoriamente, presentar o DNI coa solicitude.
e) O Igape aceptará as solicitudes recibidas que cumpran os requisitos establecidos.
6.4. O Igape manterá no enderezo da internet www.igape.es unha relación actualizada de entidades colaboradoras para a xestión deste programa.
6.5. As entidades que xa fosen declaradas colaboradoras do Plan Remóvete no exercicio 2009 e que desexen seguir coa citada colaboración, terán que cubrir o formulario establecido no artigo 6.3 anterior e presentar nalgunha oficina do Igape a solicitude xerada pola aplicación (anexo I) acompañada dos documentos citados no antedito artigo 6.3 que tivesen variado con respecto á convocatoria do 2009.
Artigo 7º.-Obrigas das entidades colaboradoras.
As entidades colaboradoras adheridas:
a) Tramitarán ante o Igape, por conta do beneficiario, as solicitudes de axuda para operacións de compravenda dos seus vehículos. A tramitación destas solicitudes poderá ser unicamente telemática, para o que é necesaria a sinatua dixital das persoas para tal efecto designadas.
b) Comunicarlles aos solicitantes, dentro dos dez días seguintes á presentación das solicitudes no Rexistro Telemático, a data en que as solicitudes foron presentadas no Igape, o número de expediente asignado, o prazo máximo establecido para a resolución e notificación do procedemento (6 meses desde a data da presentación da solicitude no Igape) e os efectos do silencio administrativo (negativo).
c) Recibirán e custodiarán durante o prazo de catro anos desde a finalización dos expedientes a documentación correspondente ás operacións realizadas, da cal remitirán copia dixitalizada ao Igape para proceder ao cobramento das axudas, segundo o previsto no artigo 9º.
d) Deberán dar publicidade á iniciativa mediante a colocación de carteis indicativos e visibles nos establecementos, onde consten con notoriedade os logotipos da Consellería de Economía e Industria e do Igape.
Así mesmo, e sen prexuízo do establecido nos parágrafos precedentes, as entidades colaboradoras quedan obrigadas ao cumprimento do establecido no artigo 12 da Lei 9/2007, do 13 de xuño, de subvencións de Galicia.
Artigo 8º.-Consentimentos e autorizacións.
8.1. A presentación da solicitude implica o coñecemento e a aceptación destas bases reguladoras.
8.2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións, convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos. Todo isto consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
8.3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, o Igape publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
A devandita autorización esténdese á cesión dos seus datos persoais á entidade colaboradora do Igape, á entidade financeira en que se aboe o pagamento das axudas, ao Diario Oficial de Galicia e ás demais cesións previstas na lei.
O solicitante poderá exercer os seus dereitos de acceso, rectificación, cancelación e oposición respecto do contido dos rexistros antes citados, ante a Dirección Xeral do Instituto Galego de Promoción Económica, sito no complexo administrativo de San Lázaro s/n, 15703 Santiago de Compostela, en aplicación do disposto no Decreto 132/2006.
8.4. A presentación da solicitude polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, segundo o disposto no artigo 20.3º da Lei 9/2007, do 13 de xuño, de subvencións de Galicia. No caso de que o solicitante denegue expresamente esta autorización, deberá, obrigatoriamente, presentar as certificacións coa solicitude. Non obstante o anterior, están exentos de achegar os xustificantes de cumprimento das obrigas tributarias e fronte a Seguridade Social os beneficiarios das subvencións establecidos no artigo 48 letras i) e l) da Lei 9/2009, do 23 de decembro, de orzamentos xerais da Comunidade Autónoma de Galicia para 2010.
8.5. No caso de que o solicitante deba presentar estes certificados na fase de emenda, logo de que a consulta polo órgano xestor non obtivese resultado favorable, a data de expedición dos certificados pola Administración correspondente deberá ser posterior á data de emisión do certificado telemático, o que se comunicará no requirimento de emenda da documentación.
8.6. A presentación da solicitude tamén autoriza o órgano xestor para acceder ao Sistema de Verificación de Datos de Identidade e Residencia, co fin de evitar a achega do DNI do solicitante ou do seu representante legal. No caso de que o solicitante denegue expresamente esta autorización deberá, obrigatoriamente, presentar o DNI coa solicitude.
Artigo 9º.-Tramitación.
9.1. Os potenciais beneficiarios que decidan acollerse á liña de axudas, unha vez tomada a decisión de adquisición dun vehículo coas condicións establecidas no artigo 3º, deberán dirixirse a unha entidade colaboradora, na cal presentarán a súa solicitude de axuda segundo o formulario (anexo II) que conterá a autorización para a tramitación da axuda ante o Igape.
9.2. As entidades colaboradoras, antes de pecharen calquera operación ao abeiro destas bases, deberán solicitar a aprobación do Igape mediante a remisión telemática do formulario (procedemento IG168) previsto para tal fin no espazo web www.tramita.igape.es (anexo III). No dito formulario deberán constar os datos detallados da operación e do beneficiario.
9.3. Unha vez comprobada a declaración do cumprimento de requisitos polos servizos técnicos do Igape, a Área de Financiamento elevará proposta de resolución ao director xeral do Igape, quen resolverá por delegación do Consello de Dirección.
O procedemento de concesión resolverase no prazo de quince días desde a data de elevación da proposta de resolución. O procedemento e contido da resolución axustarase ao disposto no artigo 34 do Decreto 11/2009, do 8 de xaneiro, polo que se aproba o regulamento da Lei de subvencións de Galicia.
Na resolución de concesión de axuda, farase constar o seu importe, o custo mínimo do vehículo que se vai adquirir e o prazo máximo para adquirilo.
Na resolución denegatoria de axuda farase constar o motivo da denegación.
9.4. O prazo máximo para ditar e notificarlles aos interesados a resolución do expediente será de seis meses contados desde a data de presentación da solicitude de axuda no Igape. O citado prazo poderá ser suspendido nos supostos establecidos no artigo 42.5º da Lei de réxime xurídico das administracións públicas e do procedemento administrativo común. Transcorrido o dito prazo sen se ter ditado e notificado resolución expresa, o solicitante poderá ter por desestimada a súa solicitude.
9.5. Recursos.
A resolución dos expedientes instruídos ao abeiro do disposto nestas bases esgotará a vía administrativa. O interesado, de conformidade co previsto na Lei 29/1998, do 13 de xullo, reguladora da xurisdición contencioso-administrativa, poderá interpoñer contra ela recurso contencioso-administrativo ante o órgano xurisdicional competente, no prazo de dous meses contados desde o día seguinte ao da recepción da notificación da resolución, se for expresa, ou no prazo de seis meses contados a partir do día seguinte a aquel en que se produza o acto presunto.
Potestativamente e con anterioridade á interposición do recurso contencioso-administrativo, poderase interpoñer recurso de reposición, que resolverá o mesmo órgano que ditou o acto administrativo impugnado, no prazo dun mes desde o día seguinte ao da recepción da notificación da resolución, se for expresa, ou no prazo de tres meses contados a partir do día seguinte a aquel en que se produza o acto presunto, segundo o disposto nos artigos 116 e 117 da Lei de réxime xurídico das administracións públicas.
9.6. A notificación da concesión da axuda será remitida a través das entidades colaboradoras por medios telemáticos. Para tal fin, as entidades colaboradoras deberán conectarse ao enderezo web www.tramita.igape.es na ligazón Notificación Telemática.
Artigo 10º.-Aboamento da subvención.
10.1. Unha vez presentada a solicitude de axuda, as entidades colaboradoras poderán formalizar a compravenda cos beneficiarios no prazo improrrogable de seis meses, desde a solicitude da axuda, e presentar posteriormente no Igape a solicitude de cobramento dela. A solicitude de cobramento deberá ser presentada no Igape antes dun mes contado a partir da data definitiva da operación de compravenda.
10.2. Para presentar a solicitude de cobramento, a entidade colaboradora deberá cubrir previamente o cuestionario de liquidación a través da aplicación de axuda establecida no enderezo da internet
http://tramita.igape.es. Deberán cubrirse necesariamente todos os campos do formulario establecidos como obrigatorios, tras o cal a aplicación emitirá un identificador de documento electrónico de liquidación (IDEL
) que identificará univocamente o cuestionario de liquidación. Este IDEL estará composto de 40 caracteres alfanuméricos e obterase mediante o algoritmo estándar de extractación SHA-1 160 bits a partir do documento electrónico xerado pola aplicación de axuda citada anteriormente.
A solicitude de cobramento presentarase obrigatoriamente de xeito telemático, mediante a instancia normalizada que se xunta como anexo V, no cal será obrigatoria a inclusión dos 40 caracteres alfanuméricos do IDEL obtido no paso anterior. As solicitudes de cobramento que carezan do IDEL ou nas que este sexa erróneo (sexa porque ten un formato erróneo ou porque non foi xerado pola aplicación de axuda) poderán dar lugar ao inicio do expediente de incumprimento no caso de non seren corrixidas, logo de requirimento de emenda realizado para o efecto.
A entidade colaboradora presentará a solicitude de cobramento co IDEL asinando electronicamente no Rexistro Telemático da Xunta de Galicia. A aplicación de xeración de cuestionarios de liquidación permitirá xuntar estes documentos e remitilos electronicamente.
10.3. A solicitude de pagamento terá que ir acompañada de copias dixitais da seguinte documentación protexidas electronicamente de xeito que a entidade colaboradora declare de forma responsable que corresponde co orixinal e non foron modificadas desde a súa dixitalización.
-Factura do vehículo adquirido na cal consten os distintos descontos efectuados, entre eles a subvención do Igape.
-Ficha técnica do vehículo que se vai adquirir.
-Permiso de circulación do vehículo que se vai adquirir, expedido en Galicia.
-Certificado de destrución do vehículo desmantelado emitido por centro autorizado.
-Copia do DNI ou CIF do comprador.
-No caso de pemes e autónomos: alta censual da actividade.
-No caso de adquisición de vehículos de ata 2 anos de antigüidade: o documento subministración de datos do vehículo expedido pola DXT onde conste que a matriculación inicial foi en Galicia.
As entidades colaboradoras custodiarán a documentación xustificativa á disposición do Igape e dos órganos de control da Comunidade Autónoma de Galicia ata o vencemento do prazo de prescrición establecido no artigo 35 da Lei 9/2007 de subvencións de Galicia.
10.4. Unha vez comprobada a documentación, o Igape aboará á entidade colaboradora o importe correspondente cada 15 días, na conta que sexa especificada por ela, mediante certificación bancaria expedida para tal fin.
10.5. Transcorrido o prazo de seis meses desde a solicitude de axuda sen que esta tivese presentado a solicitude de cobramento da subvención, o Igape requirirá a entidade colaboradora para que no prazo improrrogable de dez días a presente. A falta de presentación comportará a perda do dereito ao cobramento total da subvención.
10.6. Calquera discrepancia entre a documentación xustificativa e as declaracións da solicitude de axuda, que afecte as condicións de subvencionabilidade ou contía das axudas, poderá ser motivo de inicio de expediente de incumprimento que, se é o caso, poderá supor a modificación ou revogación da concesión e o reintegro das cantidades previamente aboadas.
Artigo 11º.-Modificación da resolución.
A obtención concorrente doutras achegas fóra dos casos permitidos nestas bases poderá dar lugar á modificación da resolución de concesión.
Artigo 12º.-Incumprimento.
12.1. Serán causas de revogación e reintegro da subvención as establecidas no artigo 33 da Lei 9/2007, do 13 de xuño, de subvencións de Galicia. O procedemento para declarar o incumprimento e reintegro de cantidades axustarase ao disposto nos capítulos I e II do título II da Lei 9/2007, do 13 de xuño, de subvencións de Galicia, e título V do regulamento, sendo competente para a súa resolución o director xeral do Igape. Contra a resolución caberá recurso contencioso-administrativo ante os xulgados do contencioso-administrativo de Santiago de Compostela nos dous meses seguintes á súa notificación e, potestativamente, recurso de reposición ante o director xeral do Igape no mes seguinte á súa notificación.
12.2. As cantidades que se reintegrarán terán a consideración de ingresos de dereito público e resultará aplicable para o seu cobramento o previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
12.3. Sen prexuízo do establecido nos puntos anteriores, os beneficiarios sométense ao réxime de infraccións e sancións establecido no título IV da Lei 9/2007, do 13 de xuño, de subvencións de Galicia, e no título VI do seu regulamento.
Artigo 13º.-Publicación.
13.1. De conformidade co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, o Igape e a Consellería de Economía incluirán as axudas concedidas ao abeiro destas bases e as sancións que, como consecuencia delas, puideren impoñerse, nos correspondentes rexistros públicos, polo que a presentación da solicitude leva implícita a autorización para o tratamento necesario dos datos persoais dos beneficiarios e a referida publicidade.
13.2. De acordo co artigo 15.2º da Lei 9/2007, do 13 de xuño, de subvencións de Galicia, o Igape publicará as subvencións concedidas ao abeiro destas bases na páxina web do Igape, www.igape.es, nos termos establecidos na Lei 4/2006, do 30 de xuño, de transparencia e boas prácticas na Administración pública galega, expresando a norma reguladora, beneficiario, crédito orzamentario, contía e finalidade da subvención, polo que a presentación da solicitude leva implícita a autorización para o tratamento necesario dos datos do beneficiario e da súa publicación no citado medio.
Artigo 14º.-Control.
Os beneficiarios das axudas quedan obrigados a someterse ás actuacións de control que efectúe o Igape ou os órganos internos ou externos de control da Comunidade Autónoma de Galicia, así como ás que poidan efectuar os órganos competentes da Unión Europea, para verificar o cumprimento dos requisitos e finalidades das axudas acollidas a estas bases.
Artigo 15º.-Interpretación.
Corresponde ao director xeral do Igape a facultade de ditar as disposicións necesarias para a aplicación das normas de tramitación previstas nestas bases, así como para resolver as dúbidas concretas que se susciten na súa aplicación.
Artigo 16º.-Remisión normativa.
Para todo o non previsto nestas bases aplicarase o previsto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento, na Lei 38/2003, do 17 de novembro, xeral de subvencións, no Decreto 887/2006, do 21 de xullo, polo que se aproba o seu regulamento, no Regulamento (CE) 800/2008 da Comisión do 6 de agosto (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado CE, no Regulamento (CE) 1998/2006 da Comisión, do 15 de decembro, relativo á aplicación dos artigos 87 e 88 do Tratado ás axudas de minimis, no Regulamento 1535/2007 (DOUE L 337, do 21 de decembro), no Regulamento 875/2007 (DOUE L 193, do 25 de xullo) e no resto da normativa que resulte de aplicación.
En canto ao cómputo de prazos, observarase o disposto no artigo 48 da Lei 30/1992, de réxime xurídico das administracións públicas e do procedemento administrativo común.
Ver referencia pdf "14700D010P031.PDF"